গঙ্গাসাগর মেলায় প্লাস্টিক নিয়ে চমকপ্রদ সিদ্ধান্ত!

কলকাতা: গঙ্গাসাগর মেলা ( Ganga Sagar Mela ) উপলক্ষে দেশের বিভিন্ন প্রান্ত থেকে লক্ষাধিক পুণ্যার্থী সাগরদ্বীপে আসেন। তীর্থযাত্রার শেষে সাগরদ্বীপে থেকে উদ্ধার হয় প্রচুর বর্জ্য পদার্থ, যার বড় অংশই প্লাস্টিক। এ বছর গঙ্গাসাগর মেলা থেকে প্রায় ১৫০ মেট্রিক টন প্লাস্টিক সংগ্রহ করেছিল সাগরের ব্লক প্রশাসন। এবার সেই প্লাস্টিক দিয়ে রাস্তা তৈরির উদ্যোগ নিয়েছে দক্ষিণ ২৪ পরগনা জেলা প্রশাসন, যা পরিবেশের ভারসাম্য বজায় রাখতে উল্লেখযোগ্য পদক্ষেপ।

জেলার ক্যানিং ( Canning ) এলাকায় তৈরি হচ্ছে রাজ্যের প্রথম প্লাস্টিক-মিক্সড রাস্তা। রাস্তা তৈরির সামগ্রী হিসেবে বিটুমিনের সঙ্গে মেশানো হচ্ছে গঙ্গাসাগর থেকে সংগ্রহ করা প্লাস্টিক। ক্যানিং ২ নম্বর ব্লকের পলতা তালতলা এলাকায় প্রায় ৪.৮৫ কিলোমিটার দীর্ঘ এই রাস্তার নির্মাণ শুরু হয়েছে শনিবার সকাল থেকে। এটি গোটা জেলায় প্রথম উদ্যোগ, যেখানে রাস্তা তৈরির ক্ষেত্রে বর্জ্য প্লাস্টিকের পুনর্ব্যবহার হচ্ছে।

তবে সমস্ত সংগ্রহ করা প্লাস্টিক রাস্তা তৈরিতে ব্যবহৃত হচ্ছে না। জানা গিয়েছে, গঙ্গাসাগর থেকে সংগৃহীত প্লাস্টিকের একটি বড় অংশ রিসাইক্লিং করে তৈরি হচ্ছে ঘর সাজানোর সামগ্রী, পুতুলসহ বিভিন্ন জিনিস। যদিও রাস্তা তৈরির কাজে প্লাস্টিকের ব্যবহারই বেশি নজর কেড়েছে। প্রায় ২ টন প্লাস্টিক ব্যবহার করে রাস্তা তৈরির কাজ চলছে। এতে একদিকে যেমন পরিবেশের ভারসাম্য বজায় থাকছে, তেমনই রাস্তার স্থায়িত্বও বৃদ্ধি পাচ্ছে।

আরও পড়ুন: আসানসোলের হস্তশিল্প মেলায় আগুন!

রাজ্য প্রশাসনের এক কর্তা জানিয়েছেন, সাধারণত পিচ বা বিটুমিন জল পেলে দ্রুত নষ্ট হয়ে যায়। কিন্তু প্লাস্টিক মেশালে রাস্তার টেকসই ক্ষমতা বাড়ে। দক্ষিণ ২৪ পরগনার জেলাশাসক সুমিত গুপ্তা বলেন, “গঙ্গাসাগর থেকে প্রচুর প্লাস্টিক সংগ্রহ করা হয়েছিল। সেই প্লাস্টিকের একটি অংশ রাস্তা তৈরিতে ব্যবহার করা হচ্ছে, যা জেলায় প্রথম।” এই উদ্যোগে সাফল্য এলে ভবিষ্যতে আরও এলাকায় এই ধরনের প্লাস্টিক বর্জ্যের ব্যবহার করা হবে বলে জানিয়েছেন তিনি।

স্থানীয় বিধায়ক শওকত মোল্লা বলেন, “অন্যান্য জেলায় প্লাস্টিক দিয়ে রাস্তা তৈরি হলেও দক্ষিণ ২৪ পরগনায় এই প্রথম। এটি অত্যন্ত সাধুবাদযোগ্য পদক্ষেপ।” উল্লেখ্য, এর আগে বীরভূম, পূর্ব বর্ধমান, মুর্শিদাবাদ, হাওড়া, পুরুলিয়া ও জলপাইগুড়ি জেলায় প্লাস্টিক দিয়ে রাস্তা তৈরির কাজ হয়েছে। এবার দক্ষিণ ২৪ পরগনায় এই উদ্যোগ প্রকৃত অর্থেই পরিবেশ-বান্ধব উন্নয়নের নজির রাখছে।